**Predkladacia správa**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 70/2015 Z. z. o sprístupňovaní pyrotechnických výrobkov na trhu (ďalej len „návrh nariadenia vlády Slovenskej republiky“) predkladá predseda Úradu pre normalizáciu, metrológiu a skúšobníctvo Slovenskej republiky na základe vlastnej iniciatívy.

Návrh nariadenia vlády Slovenskej republiky je aproximačným nariadením vlády Slovenskej republiky vydaným podľa § 2 ods. 1 písm. g) a h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky. Cieľom predloženého návrhu nariadenia vlády Slovenskej republiky je odstránenie duplicitnej právnej úpravy v oblasti posudzovania zhody určených výrobkov, ktorými sú pyrotechnické výrobky. Uvedenú problematiku do účinnosti zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (ďalej len „zákona o posudzovaní zhody“) ustanovovalo nariadenie vlády Slovenskej republiky č. 70/2015 Z. z. o sprístupňovaní pyrotechnických výrobkov na trhu (ďalej len „nariadenie vlády Slovenskej republiky č. 70/2015 Z. z.“) a zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (ďalej len „zákon č. 264/1999 Z. z.“). Zákon o posudzovaní zhody s účinnosťou od 1. apríla 2018 nahradil rámcový zákon č. 264/1999 Z. z. v oblasti posudzovania zhody výrobkov, sprístupňovania určených výrobkov na trhu, autorizácie a notifikácie a trhového dohľadu.

Transpozícia smernice Európskeho parlamentu a Rady 2013/29/EÚ z 12. júna 2013
o harmonizácii zákonov členských štátov týkajúcich sa sprístupňovania pyrotechnických výrobkov na trhu (prepracované znenie) (Ú. v. EÚ L 178, 28.06.2013) v platnom znení je v súčasnosti zabezpečená nariadením vlády Slovenskej republiky č. 70/2015 Z. z. ako aj rámcovým zákonom o posudzovaní zhody.

Z dôvodu zjednotenia problematiky ustanovenej v zákone o posudzovaní zhody a precizovania niektorých pojmov a ustanovení sa niektoré ustanovenia nariadenia vlády Slovenskej republiky č. 70/2015 Z. z. stali duplicitnými. Navrhovaným nariadením vlády Slovenskej republiky
sa zabezpečuje prepojenie na rámcový zákon o posudzovaní zhody najmä v častiach upravujúcich povinnosti hospodárskych subjektov, autorizáciu a notifikáciu, práva a povinnosti autorizovaných osôb a dohľad nad trhom, čím sa zabezpečí odstránenie duplicitnej právnej úpravy. Nariadenie vlády Slovenskej republiky č. 70/2015 Z. z. bude v konsolidovanom znení obsahovať ustanovenia, ktoré predstavujú osobitnú úpravu v predmetnej oblasti určené osobitosťou regulovaných určených výrobkov, ako aj ustanovenia upravujúce prepojenie daných povinností, požiadaviek alebo inštitútov na zákon o posudzovaní zhody tak, aby bola zachovaná kompatibilita právneho poriadku Slovenskej republiky s právom Európskej únie.

Nariadenie vlády Slovenskej republiky č. 70/2015 Z. z. je technickým predpisom z oblasti posudzovania zhody.

Predložený návrh nariadenia vlády Slovenskej republiky nebude predmetom vnútrokomunitárneho pripomienkového konania.

Nakoľko predkladateľ neidentifikoval žiadne vplyvy návrhu nariadenia vlády Slovenskej republiky, nebol v súlade s bodom 7.1. Jednotnej metodiky na posudzovanie vybraných vplyvov predmetom predbežného pripomienkového konania. Návrh nariadenia vlády Slovenskej republiky bol v dňoch od 10. júla 2018 do 30. júla 2018 predmetom medzirezortného pripomienkového konania a na ďalšie prerokovanie sa predkladá bez rozporov. Návrh nariadenia vlády Slovenskej republiky bol dňa 9. októbra 2018 predmetom rokovania legislatívnej rady vlády Slovenskej republiky. Legislatívna rada vlády Slovenskej republiky prerušila rokovanie
o tomto návrhu nariadenia vlády Slovenskej republiky a odporučila predkladateľovi návrh nariadenia vlády Slovenskej republiky dopracovať o jej pripomienky a odporúčania a opätovne ho predložiť na rokovanie legislatívnej rady vlády Slovenskej republiky.

Účinnosť predloženého návrhu nariadenia vlády Slovenskej republiky sa navrhuje od 1. novembra 2019, čím sa zabezpečí dostatočné dlhá legisvakančná doba.

Návrh nariadenia vlády Slovenskej republiky nemá vplyv na rozpočet verejnej správy, nemá vplyv na manželstvo, rodičovstvo a rodinu, na podnikateľské prostredie, nemá sociálne vplyvy, vplyvy na životné prostredie, na informatizáciu spoločnosti, ani na služby verejnej správy pre občana.